אוניברסיטת פלורידה

אוניברסיטת פלורידה (באנגלית: University of Florida) היא אוניברסיטה ציבורית בפלורידה שבארצות הברית (יש להבחין בינה ובין אוניברסיטת המדינה של פלורידה). האוניברסיטה נוסדה ב-1906 ולומדים בה כ-50,000 סטודנטים. נכון לנובמבר 2017 מדורגת האוניברסיטה במקום ה-88 בדירוג שאנגחאי, במקום ה-143 בדירוג אוניברסיטאות בעולם של Times Higher Education ובמקום ה-178 בדירוג QS של אוניברסיטאות בעולם.

היסטוריה
האוניברסיטה החלה את דרכה כסמינר לכמרים שהוקם ב-1853 באוקלה שבפלורידה. המוסד הפסיק לפעול בעקבות פרוץ מלחמת האזרחים האמריקנית. הלימודים חודשו בעיר גיינסוויל ב-1866. ב-1905 הקצתה עיריית גיינסוויל אדמות, תקציבים והקצאות מים ללא עלות למטרת הקמת אוניברסיטה חדשה בפלורידה. האוניברסיטה פתחה את שעריה בספטמבר 1906 ולמדו בה בתחילה 102 סטודנטים. לאחר מלחמת העולם השנייה זכתה האוניברסיטה לפריחה בזכות הגידול באוכלוסיית פלורידה בה היו מחנות אימון של הצבא, מתקני תוכנית החלל האמריקאית ותשתית מפותחת. ממוסד בו למדו כ-5,000 סטודנטים, כולם גברים לבנים, הפכה בתוך מספר שנים לאוניברסיטה עם קהל סטודנטים מגוון שמונה עשרות אלפים. ב-1986 הצטרפה האוניברסיטה לאיגוד האוניברסיטאות האמריקניות וחברה באיגוד אוניברסיטאות המחקר.

מבנה וארגון 

האוניברסיטה משתרעת על שטח של כ-2,000 אקר (כשמונה קמ"ר) וכוללת יותר מ-900 מבנים, מהם למעלה מ-170 מבני כיתות לימוד ומעבדות. בחלק הצפון מזרחי של האוניברסיטה נמצא הרובע ההיסטורי. מבנה בולט במרכז הרובע הוא מגדל סנצ'ורי, קריון בגובה של כ-48 מטר. בתוך האוניברסיטה נמצא אגם אליס (Lake Alice). באגם, ובמקווי מים אחרים שבשטח האוניברסיטה, נמצאים, בין היתר, אליגטורים. 

באוניברסיטה נמצא מרכז ג'יי הילס מילר לבריאות, הכולל שישה קולג'ים (רפואה, רפואת שיניים, בריאות הציבור, רפואה וטרינרית, רוקחות וסיעוד). באוניברסיטה מספר בתי חולים בהם בית חולים אוניברסיטאי בקמפוס בגיינסוויל, בית חולים אוניברסיטאי בעיר ג'קסונוויל, בית חולים אונקולוגי, בית חולים לילדים, בית חולים פסיכיאטרי ובית חולים שיקומי. בנוסף קיימים שני בתי חולים וטרינריים, האחד לחיות בית קטנות והשני לחיות גדולות. 

האוניברסיטה כוללת מעונות סטודנטים היכולים להכיל כ-6,500 סטודנטים ועוד שיכון משפחות וסטודנטים לתארים מתקדמים עם כ-1,000 דיירים.

באוניברסיטה 16 קולג'ים (פקולטות):
הקולג' לחקלאות ולמדעי החיים - נוסד ב-1906
הקולג' לחינוך - נוסד ב-1906
הקולג' למשפטים - נוסד ב-1909
הקולג' להנדסה - נוסד ב-1910
הקולג' לאמנויות חופשיות ולמדע - נוסד ב-1910
הקולג' לעיתונאות ולתקשורת - נוסד ב-1916
הקולג' לרוקחות - נוסד ב-1923
הקולג' לעיצוב, בנייה ותכנון - נוסד ב-1925
הקולג' לניהול - נוסד ב-1926
הקולג' לבריאות וכושר גופני - נוסד ב-1946
הקולג' לרפואה - נוסד ב-1956
הקולג' לסיעוד - נוסד ב-1956
הקולג' לבריאות הציבור ולמקצועות הבריאות - נוסד ב-1958
הקולג' לרפואת שיניים - נוסד ב-1972
הקולג' לאמנות - נוסד ב-1975
הקולג' לוטרינריה - נוסד ב-1976

בוגרים
לאוניברסיטת פלורידה יש יותר מ-330,000 בוגרים. שניים מבוגרי האוניברסיטה זכו בפרס נובל, עשרה נבחרו לסנאט של ארצות הברית ארבעים ושניים נבחרו לבית הנבחרים של ארצות הברית, אחד עשר נבחרו למושלים, אחד עשר כיהנו בבית המשפט העליון של פלורידה, וכמה עשרות כיהנו כשופטים בערכאות פדרליות. בין בוגרי האוניברסיטה נמנים גם תשעה אסטרונאוטים, שמונה שגרירים, ושישה עשר גנרלים ואדמירלים בכוחות המזוינים של ארצות הברית.

ספורט

האוניברסיטה מתגאה בתוכנית ספורט משופעת בתקציבים שהיא אחת הגדולות והמצליחות בארצות הברית. נבחרות הספורט של האוניברסיטה נקראות ה-"Gators", שם חיבה לאליגטור. נבחרת כדורסל הגברים הופיעה חמש פעמים בפיינל פור של טורניר אליפות המכללות וזכתה באליפות פעמיים. נבחרת הפוטבול זכתה שלוש פעמיים באליפות הארצית ומשחקת באצטדיון בן היל גריפין (הידוע בכינויו ה"ביצה").

קישורים חיצוניים

הערות שוליים

פלורידה
אוניברסיטת פלורידה
איגוד האוניברסיטאות האמריקניות
איגוד אוניברסיטאות המחקר